CELEX: 32017R0212
Language: el
Date: 2017-02-07 00:00:00
Title: Κανονισμός (ΕΕ) 2017/212 της Επιτροπής, της 7ης Φεβρουαρίου 2017, σχετικά με τον ορισμό του εργαστηρίου αναφοράς της ΕΕ για την πανώλη των μικρών μηρυκαστικών, τον καθορισμό πρόσθετων αρμοδιοτήτων και καθηκόντων για το εργαστήριο αυτό και την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

8.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 33/27
            
         ΚΑΝΟΝΙΣΜΌΣ (ΕΕ) 2017/212 ΤΗΣ ΕΠΙΤΡΟΠΉΣ
   της 7ης Φεβρουαρίου 2017
   σχετικά με τον ορισμό του εργαστηρίου αναφοράς της ΕΕ για την πανώλη των μικρών μηρυκαστικών, τον καθορισμό πρόσθετων αρμοδιοτήτων και καθηκόντων για το εργαστήριο αυτό και την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 32 παράγραφοι 5 και 6,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 καθορίζει τα γενικά καθήκοντα, τις αρμοδιότητες και τις απαιτήσεις των εργαστηρίων αναφοράς της ΕΕ για τα τρόφιμα και τις ζωοτροφές, καθώς και για την υγεία των ζώων. Τα εργαστήρια αναφοράς της ΕΕ για την υγεία των ζώων και για τα ζωντανά ζώα παρατίθενται στο μέρος II του παραρτήματος VII του εν λόγω κανονισμού.
            
         
               (2)
            
            
               Δεν υπάρχει εργαστήριο αναφοράς της ΕΕ για την πανώλη των μικρών μηρυκαστικών. Τα εργαστήρια αναφοράς της ΕΕ θα πρέπει να καλύπτουν τους τομείς της νομοθεσίας για τα τρόφιμα και τις ζωοτροφές και την υγεία των ζώων, όταν απαιτούνται ακριβή αναλυτικά και διαγνωστικά αποτελέσματα. Οι εστίες πανώλης των μικρών μηρυκαστικών καθιστούν αναγκαία την ύπαρξη επακριβών αναλυτικών και διαγνωστικών αποτελεσμάτων.
            
         
               (3)
            
            
               Στις 30 Ιουνίου 2016 η Επιτροπή δημοσίευσε την πρόσκληση υποβολής υποψηφιοτήτων για να επιλέξει και να ορίσει ένα εργαστήριο αναφοράς της ΕΕ για την πανώλη των μικρών μηρυκαστικών. Το εργαστήριο «Centre de coopération internationale en recherche agronomique pour le développement (CIRAD)», το οποίο επελέγη, θα πρέπει να οριστεί ως εργαστήριο αναφοράς της ΕΕ για την πανώλη των μικρών μηρυκαστικών.
            
         
               (4)
            
            
               Εκτός από τις γενικές αρμοδιότητες και τα καθήκοντα που ορίζονται στο άρθρο 32 παράγραφος 2 του κανονισμού (ΕΚ) αριθ. 882/2004, στο εργαστήριο που επελέγη θα πρέπει να ανατεθούν ορισμένα ειδικά καθήκοντα και αρμοδιότητες. Αυτά αφορούν ειδικότερα τον συντονισμό μεταξύ των εθνικών εργαστηρίων αναφοράς των κρατών μελών, ώστε να υποστηρίζονται οι λειτουργίες τους και να προσδιορίζονται οι καλύτερες μέθοδοι για τη διάγνωση της πανώλους των μικρών μηρυκαστικών.
            
         
               (5)
            
            
               Ως εκ τούτου, το μέρος II του παραρτήματος VII του κανονισμού (ΕΚ) αριθ. 882/2004 θα πρέπει να τροποποιηθεί ανάλογα.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το εργαστήριο «Centre de coopération internationale en recherche agronomique pour le développement (CIRAD)», με έδρα το Montpellier της Γαλλίας, θα πρέπει να οριστεί ως εργαστήριο αναφοράς της ΕΕ για την πανώλη των μικρών μηρυκαστικών.
   Οι πρόσθετες αρμοδιότητες και τα καθήκοντα του εν λόγω εργαστηρίου ορίζονται στο παράρτημα.
   Άρθρο 2
   Στο μέρος II του παραρτήματος VII του κανονισμού (ΕΚ) αριθ. 882/2004 προστίθεται το ακόλουθο σημείο 20:
   
      
                  «20.
               
               
                  Εργαστήριο αναφοράς ΕΕ για την πανώλη των μικρών μηρυκαστικών
                  
                              Centre de Coopération Internationale en Recherche Agronomique pour le développement (CIRAD)
                           
                        
                              TA A-15/G,
                           
                        
                              Campus International de Baillarguet
                           
                        
                              34398 Montpellier Cedex
                           
                        
                              France».
                           
                        
            
   Άρθρο 3
   Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Φεβρουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 165 της 30.4.2004, σ. 1.
   
      ΠΑΡΑΡΤΗΜΑ
      
         Αρμοδιοτητες και καθηκοντα του εργαστηριου αναφορας της εε για την πανωλη των μικρων μηρυκαστικων
      
      Εκτός από τις γενικές αρμοδιότητες και τα καθήκοντα των εργαστηρίων αναφοράς της ΕΕ στον τομέα της υγείας των ζώων, σύμφωνα με το άρθρο 32 παράγραφος 2 του κανονισμού (ΕΚ) αριθ. 882/2004, το εργαστήριο αναφοράς της ΕΕ για την πανώλη των μικρών μηρυκαστικών αναλαμβάνει τις αρμοδιότητες και τα καθήκοντα που ορίζονται ακολούθως:
      
                  1.
               
               
                  εξασφαλίζει τον συντονισμό μεταξύ των εθνικών εργαστηρίων αναφοράς των κρατών μελών και καθορίζει τις βέλτιστες μεθόδους για τη διάγνωση της πανώλης των μικρών μηρυκαστικών στα ζώα, ιδίως με τους εξής τρόπους:
                  
                              α)
                           
                           
                              με τη διενέργεια τυποποίησης και ολοκληρωμένου χαρακτηρισμού αντιγόνου και γονιδιώματος, φυλογενετικής ανάλυσης (σχέση με άλλα στελέχη του ίδιου ιού) των ιών, και με την αποθήκευση στελεχών των ιών της πανώλης των μικρών μηρυκαστικών για τη διευκόλυνση των διαγνωστικών υπηρεσιών στην Ένωση και, όπου αυτό κρίνεται σκόπιμο και αναγκαίο, για παράδειγμα, για σκοπούς επιδημιολογικής παρακολούθησης ή επαλήθευσης διάγνωσης·
                           
                        
                              β)
                           
                           
                              με τη συγκέντρωση και διατήρηση ενημερωμένης σειράς στελεχών και απομονωμάτων των ιών της πανώλης των μικρών μηρυκαστικών και, όταν και εφόσον υπάρχει, ενημερωμένης σειράς ειδικών ορών και άλλων αντιδραστηρίων κατά της νόσου·
                           
                        
                              γ)
                           
                           
                              με την εναρμόνιση της διάγνωσης και την εξασφάλιση επάρκειας των δοκιμών στην Ένωση, μέσω της οργάνωσης και εκτέλεσης περιοδικών διεργαστηριακών συγκριτικών δοκιμών και ασκήσεων εξωτερικής διασφάλισης της ποιότητας σχετικά με τη διάγνωση της εν λόγω νόσου σε επίπεδο Ένωσης και με την περιοδική διαβίβαση των αποτελεσμάτων αυτών των δοκιμών στην Επιτροπή, στα κράτη μέλη και στα αρμόδια εθνικά εργαστήρια αναφοράς·
                           
                        
                              δ)
                           
                           
                              με τη διατήρηση εμπειρίας σχετικά με την εν λόγω νόσο, ώστε να καθίσταται δυνατή η ταχεία διαφορική διάγνωση, ιδίως με άλλες σχετικές ιογενείς ασθένειες·
                           
                        
                              ε)
                           
                           
                              με την πραγματοποίηση ερευνητικών μελετών που στοχεύουν στην ανάπτυξη βελτιωμένων μεθόδων ελέγχου νόσων σε συνεργασία με τα εθνικά εργαστήρια που έχουν οριστεί για τη διάγνωση της νόσου αυτής, όπως συμφωνήθηκε με την Επιτροπή·
                           
                        
                              στ)
                           
                           
                              με την παροχή συμβουλών στην Επιτροπή για επιστημονικά θέματα που αφορούν την πανώλη των μικρών μηρυκαστικών και, ιδίως, για την επιλογή και τη χρήση των εμβολιακών στελεχών της πανώλης των μικρών μηρυκαστικών.
                           
                        
            
                  2.
               
               
                  παρέχει στήριξη στα καθήκοντα των εθνικών εργαστηρίων αναφοράς των κρατών μελών που έχουν οριστεί για τη διάγνωση της πανώλης των μικρών μηρυκαστικών, ιδίως:
                  
                              α)
                           
                           
                              με την αποθήκευση και την αποστολή σε αυτά τα εργαστήρια ορών αναφοράς και άλλων αντιδραστηρίων αναφοράς, όπως ιοί, αδρανοποιημένα αντιγόνα ή κυτταρικές σειρές, με σκοπό την τυποποίηση των διαγνωστικών δοκιμών και των αντιδραστηρίων που χρησιμοποιούνται σε κάθε κράτος μέλος, όταν απαιτείται ταυτοποίηση του παράγοντα και/ή χρήση ορολογικών δοκιμασιών·
                           
                        
                              β)
                           
                           
                              με τη δραστήρια συμβολή στη διάγνωση νόσων οι οποίες συνδέονται με υπόνοια και επιβεβαίωση εκδήλωσης εστιών στα κράτη μέλη, μέσω της λήψης απομονωμάτων της πανώλης των μικρών μηρυκαστικών για επιβεβαιωτική διάγνωση, χαρακτηρισμό του ιού, καθώς και με τη συμβολή σε επιδημιολογικές έρευνες και μελέτες. Με τη χωρίς καθυστέρηση κοινοποίηση των αποτελεσμάτων των εν λόγω δραστηριοτήτων στην Επιτροπή, στα κράτη μέλη και στα αρμόδια εθνικά εργαστήρια αναφοράς.
                           
                        
            
                  3.
               
               
                  παρέχει πληροφορίες και μετεκπαιδεύει, ιδίως:
                  
                              α)
                           
                           
                              με τη διευκόλυνση της παροχής κατάρτισης, ενημέρωσης και εργαστηρίων προς όφελος των εθνικών εργαστηρίων που έχουν οριστεί για τη διάγνωση της πανώλης των μικρών μηρυκαστικών και προς όφελος των εμπειρογνωμόνων στο πεδίο της εργαστηριακής διάγνωσης με σκοπό την εναρμόνιση των διαγνωστικών τεχνικών για την εν λόγω νόσο σε όλη την Ένωση·
                           
                        
                              β)
                           
                           
                              με τη συμμετοχή σε διεθνείς διασκέψεις όσον αφορά, ειδικότερα, την τυποποίηση των αναλυτικών μεθόδων και την εφαρμογή τους για τη νόσο αυτή·
                           
                        
                              γ)
                           
                           
                              με τη συνεργασία με τα οικεία αρμόδια εργαστήρια τρίτων χωρών στις οποίες η νόσος αυτή είναι διαδεδομένη όσον αφορά τις μεθόδους διάγνωσης της πανώλης των μικρών μηρυκαστικών·
                           
                        
                              δ)
                           
                           
                              με την επανεξέταση, κατά την ετήσια συνεδρίαση των εθνικών εργαστηρίων αναφοράς που έχουν οριστεί για τη διάγνωση της πανώλης των μικρών μηρυκαστικών, των σχετικών συστάσεων που καθορίζονται για τις δοκιμές στον κώδικα υγείας χερσαίων ζώων και στο εγχειρίδιο για τις δοκιμασίες διάγνωσης και τα εμβόλια για τα χερσαία ζώα του Παγκόσμιου Οργανισμού για την Υγεία των Ζώων (OIE)·
                           
                        
                              ε)
                           
                           
                              με την παροχή βοήθειας στην Επιτροπή κατά την επανεξέταση των συστάσεων του OIE που περιέχονται στον κώδικα υγείας χερσαίων ζώων και στο εγχειρίδιο για τις δοκιμασίες διάγνωσης και τα εμβόλια για τα χερσαία ζώα.
                           
                        
                              στ)
                           
                           
                              με την παρακολούθηση των εξελίξεων στην επιδημιολογία της πανώλης των μικρών μηρυκαστικών.